Vermiste SA jagter: Nóg persoonlike items gevindScott van Zyl en sy vrou, Suré. Foto: Facebook ŉ Skoen soortgelyk aan dié wat die beroepsjagter Scott van Zyl gedra het toe hy op 7 April vermis geraak het, is die afgelope naweek in ŉ krokodil in die Limpoporivier gevind. Oudkol. Sakkie Louwrens, direkteur van die Heritage Protection Group (HPG) wat met die soektog help, het die nuus Maandag aan Maroela Media bevestig. Maroela Media het voorheen berig dat Van Zyl se skoene saam met ander items op die Limpopgrens gevind is. Louwrens het egter aan gesê dié inligting wat ŉ familielid in ŉ onderhoud aan Maroela Media gegee het, was foutief. Maroela Media het vroeër berig Van Zyl was saam met ŉ groep buitelandse jagters in Zimbabwe vir een van sy gereelde jaguitstappies. Een van sy honde het vermis geraak en hy het na die hond gaan soek. Hy het nooit na die kamp teruggekeer nie. ŉ Familielid het aan Maroela Media gesê die polisie en ondersoekeenhede het talle van sy persoonlike items, waaronder sy skoene, sak en navigasiestelsel, op die Limpopo-grens gevind. Menslike oorskot is op 13 April in twee krokodille gevind wat geskiet is in die omgewing waar Van Zyl verdwyn het. Die soektog na Van Zyl is Sondag afgelas. Louwrens het dieselfde dag aan Maroela Media gesê hoewel die soektog afgelas is, is daar spanne wat steeds alle leidrade sal opvolg soos dit deurkom. Hy sê dit is intussen bevestig dat die skoen wat in die derde krokodil gevind is, beslis soortgelyk aan dié van Van Zyl is. Daar word Dinsdag begin met die DNS-toetse van die menslike oorskot. Louwrens het gesê dit kan tot ŉ maand neem om die uitslae van dié toetse terug te kry.